b'\n_START_ARTICLE_\nFranc Ankerst\n_START_SECTION_\n\xc5\xbdivljenje\n_START_PARAGRAPH_\nFranc Ankerst se je rodil 4. junija 1935 v Sveti Ani v Podljubelju nad Tr\xc5\xbei\xc4\x8dem. Zase je govoril, da je \xc4\x8distokrvni Gorenjec, saj je o\xc4\x8de izhajal iz Sv. Brezij, mama pa iz Podljubelja. Ime je dobil po o\xc4\x8detu. Po zaklju\xc4\x8deni osnovni \xc5\xa1oli je za\xc4\x8del delati v Tovarni verig v Lescah. V \xc4\x8dasu dela si je pridobil srednje\xc5\xa1olsko izobrazbo tehni\xc4\x8dne smeri, in sicer strojnega tehnika._NEWLINE_Po odslu\xc5\xbeenem voja\xc5\xa1kem roku se je pridru\xc5\xbeil narodnozabavnemu ansamblu Gorenjci, ki ga je soustanovil leta 1964, in z njimi kot kitarist igral 20 let. Igral je diatoni\xc4\x8dno in klavirsko harmoniko ter kitaro, komponiral je melodije in pisal besedila v zna\xc4\x8dilni lepi stari sloven\xc5\xa1\xc4\x8dini. Prvi\xc4\x8d je sicer igral na veselici v vasi \xc5\xbdiberci blizu Apa\xc4\x8d pri Gornji Radgoni, ko \xc5\xa1e ni dopolnil 14 let._NEWLINE_Prva besedila je napisal \xc5\xbee v mladosti, takrat ve\xc4\x8dinoma na temo ljubezni. Najprej je pisal zase, nato pa tudi za pevce drugih ansamblov. Danes je uglasbenih \xc5\xbee ve\xc4\x8d kot 500 njegovih pesmi. Zbral in izdal jih je v ve\xc4\x8d delih. Bil je eden izmed ustanovnih \xc4\x8dlanov Dru\xc5\xa1tva pesnikov slovenske doma\xc4\x8de glasbe, kjer se je boril za pravice avtorjev in nenehno te\xc5\xbeil h kvaliteti pisanja besedil. Pisal je tudi uganke, ki so jih objavili vsak ponedeljek v dopoldanskem \xc4\x8dasu na radiu Triglav na Jesenicah._NEWLINE_Z \xc5\xbeeno Angelco je \xc5\xbeivel v Lescah, kjer si je pred domom postavil dva metra visok lesen kip Martina Krpana. Umrl je 31. januarja 2018 v 83. letu starosti. Pokopan je na pokopali\xc5\xa1\xc4\x8du v Lescah.'